भारत सरकार

स्‍वास्‍थ्‍य और परिवार कल्‍याण मंत्रालय

स्‍वास्‍थ्‍य और परिवार कल्‍याण विभाग

राज्‍य सभा

अतारांकित प्रश्‍न सं. 914

28 जुलाई, 2015 को पूछे जाने वाले प्रश्‍न का उत्तर

**देश में डेंगू के मरीजों की उच्च प्रतिशतता**

914. **श्री पॉल मनोज पांडियन:**

क्या **स्वास्थ्य और परिवार कल्याण** मंत्री यह बताने की कृपा करेंगे कि:

(क) क्या भारत विश्व में डेंगू के सर्वाधिक बोझ के साथ यहां पर ऐसे सभी मामलों के 34 प्रतिशत भाग के रूप में उभर रहा है;

(ख) क्या भारत में 33 मिलियन स्पष्ट और 100 मिलियन गैर-लाक्षणिक संक्रमण वार्षिक रूप से उत्पन्न हो रहे हैं;

(ग) क्या यह सच है कि भारत वैश्विक रूप से सर्वाधिक डेंगू मरीजों का घर है;

(घ) क्या यह भी सच है कि गत 50 वर्षों में डेंगू के मामलों में 30 गुना वृद्घि हो गई है; और

(ङ) यदि हां, तो देश में डेंगू की और वृद्घि को रोकने के लिए सरकार द्वारा क्या कदम उठाए गए हैं?

**उत्‍तर**

**स्‍वास्‍थ्‍य और परिवार कल्‍याण राज्‍य मंत्री (श्री श्रीपाद यसो नाईक)**

**(क):** जी नहीं। दक्षिण पूर्व एशियाई क्षेत्र (एसईएआर), जिसका भारत एक सदस्‍य देश है, के लिए विश्‍व स्‍वास्‍थ्‍य संगठन (डब्‍ल्‍यूएचओ) डाटा के अनुसार, इस क्षेत्र में पाए गए डेंगू के कुल मामलों में से वर्ष 2011 में 11%, 2015 में 20% और 2013 में 19% मामले भारत में पाए गए थे।

**(ख) एवं (ग):** जी नहीं। वर्ष 2011-2013 के लिए भारत सहित दक्षिण पूर्व एशियाई क्षेत्र के सदस्‍य देशों में डेंगू के मामलों का तुलनात्‍मक विवरण निम्‍नवत् है:

|  |  |  |  |  |
| --- | --- | --- | --- | --- |
| क्र.सं. | **देश** | **2011** | **2012** | **2013** |
|
| 1 | बंग्‍लादेश | 1362 | 671 | 1749 |
| 2 | भूटान | 712 | 1101 | 111 |
| 3 | **भारत** | **18860** | **50222** | **75808** |
| 4 | इंडोनेशिया | 58065 | 74062 | 112511 |
| 5 | मालदीव | 2909 | 1083 | 681 |
| 6 | म्‍यांमार | 4738 | 6433 | 20255 |
| 7 | नेपाल | 79 | 183 | 728 |
| 8 | श्रीलंका | 27162 | 44456 | 32063 |
| 9 | थाइलैंड | 64374 | 78063 | 154444 |
| 10 | तिमोर-लेस्‍टे | 358 | 930 | 585 |
| **द.पू.ए. क्षेत्र** | | **178619** | **257204** | **398935** |

**(घ):** जी हां। डेंगू की रोकथाम एवं नियंत्रण के लिए डब्‍ल्‍यूएचओ की वैश्विक कार्यनीति (2012-2020) के अनुसार गत 50 वर्षों में डेंगू के मामलों में 30 गुना वृद्धि हुई है।

**(ड.):** भारत सरकार (जीओआई) द्वारा देश में डेंगू की रोकथाम एवं नियंत्रण के लिए निम्‍नलिखित कदम उठाए गए हैं:

**तकनीकी सहयोग:**

1. **दिशा-निर्देश**

* डेंगू की रोकथाम और नियंत्रण के लिए दिनांक 26.5.11 को सचिवों की समिति द्वारा अनुमोदित एक योजना राज्‍यों के पास कार्यान्‍वयन हेतु प्रेषित की गई है।
* डेंगू ज्‍वर के नैदानिक उपचार के लिए नए राष्‍ट्रीय दिशा-निर्देश तैयार किए गए और विभिन्‍न राज्‍यों को परिचालित किए गए तथा दिनांक 17 एवं 18 दिसंबर, 2014 को उन दिशा-निर्देशों के संबंध में राज्‍यों के 50 क्लिनिशियनों को प्रशिक्षित किया गया।

1. **नैदानिक जांच सुविधाएं:**

* देशभर में प्रयोगशाला सुविधाओं से युक्‍त प्रहरी निगरानी अस्‍पतालों (एसएसएच) की संख्‍या बढ़ाकर 499 कर दी गई है और उन्‍हें ऐसे 15 शीर्ष रेफरल प्रयोगशालाओं से जोड़ दिया गया है जहां उन्‍नत नैदानिक जांच सुविधाएं उपलब्‍ध हैं।
* राष्‍ट्रीय वायरोलॉजी संस्‍थान, पुणे के माध्‍यम से इन संस्‍थानों को जांच किटें नि:शुल्‍क उपलब्‍ध कराई जाती हैं। वर्ष 2015 में केंद्र द्वारा एसएसएच को 1456 किटें (1 किट = 96 जांच) उपलब्‍ध कराई हैं।
* मामलों का शुरू में पता लगाने (रोग के पहले दिन से) के लिए भारत सरकार राज्‍यों को ईएलआईएसए आधारित डेंगू एनएस 1 किटों की खरीद के लिए निधियां उपलब्‍ध कराती है।

1. **निर्देशिकाएं:** राज्‍यों एवं केंद्र शासित प्रदेशों को नियमित तौर पर निर्देशिकाएं जारी की जाती हैं। वर्ष 2015 के दौरान, निम्‍नलिखित निर्देशिकाएं जारी की गईं: स्‍वास्‍थ्‍य एवं परिवार कल्‍याण मंत्री द्वारा सभी मुख्‍यमंत्रियों को (1 अप्रैल) केंद्रीय स्‍वास्‍थ्‍य सचिव द्वारा सभी मुख्‍य सचिवों को (27 मार्च) और स्‍वास्‍थ्‍य सेवा महानिदेशक (डीजीएचएस) द्वारा सभी राज्‍यों के स्‍वास्‍थ्‍य सचिवों को (22 अप्रैल)।
2. उभरती परिस्थिति से निपटने की तैयारी तथा उसके प्रबंधन का जायजा लेने हेतु मंत्रालय में **आवधिक समीक्षाएं** की जाती हैं। वर्ष 2015 के दौरान स्थिति तथा उससे निपटने की तैयारी की समीक्षा स्‍वास्‍थ्‍य एवं परिवार कल्‍याण मंत्री द्वारा (15 अप्रैल, 29 जून और 1 जुलाई को), केंद्रीय स्‍वास्‍थ्‍य सचिव द्वारा (5 मई, 25 जून और 21 जुलाई को) तथा डीजीएचएस) द्वारा (28 अप्रैल को) की गई।
3. भारत सरकार के दिशा-निर्देशों के अनुसार क्लिनिशियनों को मामले के उपचार के संबंध में और अन्‍य स्‍वास्‍थ्‍य देखभाल कार्यकर्ताओं को कार्यक्रम क्रिया-कलापों के संबंध में **प्रशिक्षण** दिया जाता है।
4. राष्‍ट्रीय एवं राज्‍य स्‍तर पर समुदय में जागरूकता पैदा करने के लिए आईईसी/बीसीसी कार्य-कलाप संचालित किए जाते हैं।

* देश भर में जुलाई को डेंगू रोधी माह के रूप में मनाया जाता है।
* दिनांक 1 जून से दूरदर्शन पर डेंगू संबंधी विज्ञापन और स्‍क्रॉल्‍ड संदेश प्रसारित किए जा रहे हैं जो 31 जुलाई तक जारी रहेंगे।
* समुदाय को डेंगू की रोकथाम एवं नियंत्रण के संबंध में जागरूक बनाने के लिए दिनांक 28 जून और 16 जुलाई 2015 को समाचार-पत्रों में विज्ञापन प्रकाशित किए गए।

1. तैयारी का आकलन करने तथा राज्‍यों को तकनीकी दिशा-निर्देश उपलब्‍ध कराने हेतु एनवीबीडीसीपी निदेशालय के वरिष्‍ठ अधिकारियों द्वारा **क्षेत्र दौरे** किए जाते हैं।
2. **बजट**

* डेंगू की रोकथाम एवं नियंत्रण के लिए तथा उसके स्रोत में कमी लाने के लिए जन-स्‍वास्‍थ्‍य क्रिया-कलापों के कार्यान्‍वयन हेतु राज्‍यों को निधियां उपलब्‍ध कराई जाती हैं।
* स्‍थानिकमारी की अत्‍यधिक संभावना वाले 12 राज्‍यों में स्रोत में कमी लाने के क्रिया-कलापों के लिए आशा कार्यकर्ताओं को भी प्रोत्‍साहन प्रदान किए जाते हैं।

\*\*\*\*\*